khistorydata/jeongjo-sjw-relations huggingface dataset:
정조 8년
洪和輔。以義禁府言啓曰。永興府使具純。吉州前牧使卞至健。慶興前府使韓光迪。罪名蕩滌事。承傳。啓下矣。具純韓光迪。罪名旣已蕩滌。拿處一款。今無可論。而卞至健。前已就囚。罪名蕩滌放送之意。敢啓。傳曰。知道。
정조 8년
行右承旨李在學疏曰。伏以。惟天惟祖宗。默佑宗祊。卽我東宮邸下。名位誕正。邦基永鞏。聖孝彌光於揚先。縟儀將擧於上號。懽欣蹈舞。八域同情。仍伏念。臣銜命關塞。久違天陞。王靈所曁。得以竣事。歸瞻日月之光。倍切犬馬之忱。忽於筵中。伏奉傳敎。謂臣有可紀之勞。侈臣以超資之命。惝怳震越。直欲鑽地以入而不可得也。噫。如臣才識。豈能堪承於賙賑重任。而六路之歉荒俱棘。九重之憂勤方深。職忝近密。義係往役。一分報答。政在於此。故不敢以不才辭。而十朔周流。一無善狀。了不過頒宣懇惻之綸音。分哺劃賜之穀物而已。惟彼累十萬生靈之極諸溝壑。莫非我殿下至仁盛德之攸及。臣獲免罪戾。亦云幸矣。寧有毫分勞勩之可言乎。藉曰監賑之臣。曾有蒙恩之例。今臣所叨。視前自異。卽所云命德之器耳。朝廷官爵。孰非難愼。而至於亞卿峻秩。匪其人則尤不宜輕授。豈可以一時奔走之勞。容易畀之。有若微官末職之按例酬勞者然哉。竊念臣之本末長短。殿下之所俯燭也。寒素之家。墻壁無依。疎闇之姿。文質靡當。乃殿下天地於臣。父母於臣。憐其單弱而陶甄之。恕其愚迷而牗敎之。長依耿光。偏沐殊渥。頂踵都歸造化。揚歷已踰涯分。父子相對。未常不仰頌恩私。俯戒盈滿。惟以安分守拙。思爲不報之報。而晉秩之命。又出夢外。榮極而服逾不衷。福過而理必生災。今若憑恃寵靈。視若固有。則負乘之愧。臣不暇恤。梁鵜之譏。人將謂何。在公則乖綜核之政。以私則有僥濫之懼。聞命歷日。惶恧交中。今始略暴衷懇。仰瀆宸聽。伏乞聖明。察臣辭之非出例讓。諒臣職之不可冒濫。亟命收還資秩。以重名器。以安微分。臣無任云云。答曰。省疏具悉。卿其勿辭行公。
정조 8년
甲辰七月十八日卯時。上詣春塘臺。抄啓文臣秋到記儒生製述入侍時。行都承旨沈豐之。行左承旨朴祐源。左副承旨安聖彬。右副承旨徐龍輔。同副承旨洪和輔。知中樞府事吳載純。行副司直徐有隣。原任直提學徐浩修。吏曹判書趙時俊。行大司成閔鍾顯。原任直閣金宇鎭。行副司直趙鼎鎭李致中。刑曹參議李獻慶。副司直徐有成。吏曹正郞李度謙曺允大。假注書李敬五朴能源。記事官金鳳顯。別兼春秋李祖承。以次侍立。上具翼善冠衮龍袍。乘輿出協陽門。駐輦于貳極門前路。命修理堂上入侍。具善復金華鎭鄭一祥進前。上曰。修理之役。今日可畢乎。善復等對曰。雨意如此。若不雨則今日似可畢矣。上曰。戶曹郞廳入侍。正郞尹星基進前。上曰。修理之役。今日似畢云。塗褙等節。須卽速爲之。又下問曰。桂坊役事。亦當同畢乎。星基曰。今日似未及訖。而數日內可以完役矣。上命退。仍詣春塘臺殿座。豐之曰。右承旨李在學疏批已下。卽爲牌招。何如。上曰。依爲之。出擧條上曰。今日命官不爲入來。正一品中擬入。可也。試望入之。黃景源具允明落點。仍命牌招。命書榻敎曰。試官黃昇源李文源。代洪履健申思運爲之。仍命牌招。又下敎曰。試官牌去來。催促知入。賤臣承命出問。以黃景源牌不進之意。還奏。上曰。命官違牌。莫重試士。將不得爲之乎。黃景源有何故也。豐之曰。聞有實病云矣。上曰。文衡及提學進前。載純有隣進前。上曰。命官有故。他無可擬之人。今日將不得開場乎。載純等曰。無命官則例不得設場矣。上命兵曹判書李在協。進前下問。在協對曰。臣之登科時。重臣洪象漢。以從一品爲命官矣。上曰。文衡提學。出問前例於弘文館以奏。可也。載純有隣。退出以問。回奏曰。從一品爲命官。有前例云矣。上命書傳敎曰。大臣及正一品。無無故人。勢難設場。以從一品爲命官。曾亦有例云。讀券官以從一品。卽爲擬入。入之。金華鎭落點。卽命催促。上曰。儒生入門數幾何。聖彬曰。三百八十四人矣。上曰。雨勢如此。沾濕可慮。雨傘待令者。卽使持入。三軍門油遮日。斯速設給。令無傘儒生不至沾濕。可也。上命載純浩修。書題以懸。又命豐之頒紙。又命和輔先退。山林敦諭。卽爲製進。上曰。雨勢不止。應講儒生及試官。宣政殿待令。抄啓文臣退去賓廳製進。試官收券以入。可也。仍還內。諸臣以次退出。
정조 8년
甲辰七月十八日辰時。上御宣政殿。到記儒生殿講入侍時。行左承旨朴祐源。行右承旨李在學。左副承旨安聖彬。右副承旨徐龍輔。同副承旨洪和輔。知中樞府事具允明。吏曹判書趙時俊。行大司成閔鍾顯。兵曹參議申思運。行副司直李致中。刑曹參議李獻慶。副司直徐有成。假注書李敬五朴能源。別兼春秋李集斗李祖承。以次侍立。上曰。兵判進前。李在協進前。上曰。俄以宣政殿來待之意。有下敎。而雲寶劍不卽待令。卿何不申飭也。在協曰。雲寶劍之遲滯。果是臣不能檢飭之致。誠極惶悚矣。上命試官開講。館儒學儒。分東西庭序立。東寄齋幼學宋命奎等。以次進講。上曰。春秋館考出堂上入侍。鄭昌順進伏。上曰。抄出幾何。昌順曰。以所抄上之。上曰。冠禮嘉禮條。皆入乎。昌順曰。未盡抄出矣。上曰。退去。仔細抄入。可也。上命書傳敎曰。職務試役相妨。輔德兼輔德文學竝許遞。今日政差出。又命書榻敎曰。政官牌招開政。上曰。金宇鎭口傳付軍事。分付。上入少次。下敎曰。抄啓文臣。幾人盡作乎。敬五出問。回奏曰。姑無盡作人矣。上曰。儒生呈券。如滿十軸。試官捧券來待於協陽門。可也。仍還內。諸臣以次退出。
정조 8년
甲辰七月十八日未時。上御誠正閣。科次入侍時。行司直金華鎭。知中樞府事吳載純。行副司直徐有隣。原任直提學徐浩修。行左承旨朴祐源。右副承旨徐龍輔。原任直閣金宇鎭。行副司直趙鼎鎭。五衛將洪履健。吏曹正郞李度謙曺允大。假注書朴能源。別兼春秋李集斗李祖承。以次進伏訖。上曰。徐浩修金宇鎭。試官爲之。出榻敎上曰。儒生未呈券者幾何。注書出去。催促持入。可也。賤臣承命出問。以五人未及呈券之意。回奏。上曰。試官中。文衡爲主試乎。華鎭曰。文衡爲試官。則雖副試。取捨皆決於文衡之手矣。上命分考試券後。仍命持合考軸進前。書等坼榜。命龍輔書傳敎曰。秋到記。講居首幼學李益烈。製述居首進士李崇運。倂直赴殿試。講之次幼學金良。製述之次進士李基慶。竝直赴會試。講之次幼學白獜時。製述之次進士禹景謨。各給二分。講幼學鄭簡等。製述進士申履相等。紙筆墨考例捧傳旨。上曰。抄啓文臣試券。出去坼榜以入。可也。仍命退。諸臣以次退出。
정조 8년
行都承旨沈豐之坐。行左承旨朴祐源坐。右承旨林錫喆未肅拜。左副承旨黃昇源坐。右副承旨徐龍輔坐直。同副承旨洪和輔坐直。注書二員未差。假注書李敬五仕直朴能源仕。事變假注書林孝源仕。
정조 8년
洪和輔啓曰。禁衛營將官來言。今日本營軍兵。日次私習云矣。敢啓。傳曰雨勢如此。待晴爲之。
정조 8년
洪和輔啓曰。御營廳將官來言。今日本廳軍兵。日次私習云矣。敢啓。傳曰。雨勢如此。待晴爲之。
정조 8년
徐龍輔啓曰。三皇忌辰日望拜禮。前期一日以稟事。曾有先朝受敎矣。今二十一日神宗皇帝忌辰日。親行望拜禮。何以爲之乎。敢稟。傳曰。謹當躬行矣。
정조 8년
兵曹口傳政事。副司果徐瀅修。
정조 8년
兵曹口傳政事。副司果李復永李敏輔曺允亨宋持常尹光孚申暿尹得弘尹昌濂李彦藎尹光濩南紀雲李義逸尹義厚趙德章。副司勇金魯成金載華。
정조 8년
承旨前望單子入之。李文源落點
정조 8년
傳于洪和輔曰。右承旨。聞有實𧏮。許遞。前望單子入之。
정조 8년
承旨前望單子入之。林錫喆黃昇源落點。
정조 8년
傳于洪和輔曰。前參議黃昇源敍用。
정조 8년
傳于洪和輔曰。新除授承旨。牌招察任。
정조 8년
以賑邑守令施賞傳旨。傳于徐龍輔曰。有此大段做錯。當該承旨。從重推考。注書拿處。
정조 8년
以假注書李敬五拿處傳旨。傳于洪和輔曰。分揀。
정조 8년
洪和輔。以弘文館言啓曰。新除授校理李東郁。卽爲牌招察任。何如。傳曰。允。
정조 8년
洪和輔。以兵曹言啓曰。今七月二十日文臣朔試射試官望。備擬受點矣。皇壇望拜禮齋戒相値。不得爲之之意。敢啓。傳曰。知道。
정조 8년
洪和輔。以戶曹言啓曰。侍講院翊衛司修補之役。今已完畢之意。敢啓。傳曰。知道。
정조 8년
洪和輔。以漢城府言啓曰。黃海道載寧居金鼎泰。月前呈狀。本府內本郡浦坪筒。年年沈水。衆民土地。久爲陳廢。其祖萬俊。經紀防水之策。備出五千金財力。自辛亥築筒千餘把。快得蒙利後。四十餘石落。與衆民分半執持。無弊耕作。至己未大水築筒中三十餘把潰缺。未卽補築矣。辛卯年京人數三人。自謂義烈宮差人下來筒所。補築其所缺之筒。萬俊孫鼎泰。據理爭執。則宮差等。萬端誘說曰。完築之後。自有主客區別云。而完築耕食。今已年久。故年前鼎泰上京。進去該宮。備告本事。則宮屬等。稱以情表。以私耕畓一石落。代錢八十兩備給後。勒捧一石落還賣之手標於鼎泰處。此專出於欺誑塞口之計。豈不至冤乎。宮屬等捉來査問後。五千金莊土。卽爲推給事。有所呈狀。故査問宮屬。則以爲。辛卯年浦坪田畓。間間買得於衆民後。自宮築筒。而本無金鼎泰田畓所奪之事云。故同買得文記及當初打量成冊。使之現納。則宮屬等以爲。買得文記則適入深藏中。猝難搜得。打量成冊則自是私買之地。故謂以本無。俱不現納。事涉怪訝。故行關于本道本郡。使之査實以來。則本土諸作人等所告以爲。今此浦坪。卽鼎泰祖萬俊。費盡五千金財力之地。而己未年三十餘把潰缺後。宮差輩。筒畓每十負。以歇價三兩式買取時。民人等混賣金鼎泰分半次知之地於宮屬等處。鼎泰則未有一分土價所捧之事云云。以此査報觀之。民人等混賣鼎泰分半之地者。果是盜賣。而該宮亦未免見欺誤買之。故一依盜賣之法。該宮誤買之土。使之出給於本主金鼎泰處。同土價。使盜賣之民人等備給宮屬事。纔已處決之後。今伏見內司手本。則殆同本府。初不究竟査實於京鄕。而直置該宮於落科者。莫重手本辭意。若是爽實入啓者。事甚可駭。同手本內辭意勿施。該宮下屬。自本府科治。何如。傳曰。允。
정조 8년
朴祐源。以司僕寺言啓曰。濟州山馬監牧官金秀璜。癸卯甲辰兩年條封進馬二匹及旌義縣監李長益遞任進上馬二匹。合四匹。今纔上來。禾毛色別單書入。依例內廐立養之意。敢啓。傳曰。知道。
정조 8년
洪和輔。以賑恤廳言啓曰。東南西北部字內及兩活人署出幕病人中。抄出無依之類。前出幕病人一百七口內。男女老壯九十四口。每口粥米四升式。男女弱十三口。每口粥米二升式。合米二石十斗二升。再巡畢分給。新出幕病人一百三十四口內。男女老壯一百十七口。每口粥米四升式。男女弱十七口。每口粥米二升式。合米三石五斗二升。初巡分給之意。敢啓。傳曰。知道。
정조 8년
朴祐源。以訓鍊都監言啓曰。本局字內諸處。連爲摘奸。則弘濟院近處病人一名出來。故結幕以給。新舊幕合爲九十二處之意。敢啓。傳曰。知道。
정조 8년
朴祐源。以禁衛營言啓曰。本營字內病幕。今日摘奸。則南伐院近處舊幕中。一處三名。差病撤還。舊幕爲一百二十七處之意。敢啓。傳曰。知道。
정조 8년
朴祐源。以御營廳言啓曰。本廳字內病幕。連爲摘奸。則自活人署至永渡橋近處舊幕中。三處六名。差病撤還。舊幕爲四十一處之意。敢啓。傳曰。知道。
정조 8년
禁府啓目。交河郡守兪漢敦原情云云。傳旨內辭緣。泛稱遲晩。刑推得情。何如。判付啓。除刑推議處。
정조 8년
義禁府啓目。文山前萬戶高時淵原情云云。問目內辭緣。泛稱遲晩。刑推得情。何如。判付啓。除刑推議處。
정조 8년
甲辰七月十九日巳時。上御三善齋。禮房承旨入侍時。右副承旨徐龍輔。假注書李敬五。別兼春秋李祖承。記事官尹行任。以次進伏訖。上曰。在承旨入侍。出榻敎行左承旨朴祐源。承命進伏。上命書傳敎曰。右承旨左副承旨許遞。前望單子入之。又命書榻敎曰。新除授承旨。牌招察任。仍命退。承史以次退出。
정조 8년
行都承旨沈豐之齋宿。行左承旨朴祐源齋宿。右承旨趙興鎭齋宿。左副承旨黃昇源齋宿。右副承旨徐龍輔齋直。同副承旨未差。注書二員未差。假注書李敬五齋直朴能源齋宿。事變假注書未差。
정조 8년
黃昇源啓曰。合辭方張之時。兩司無詣臺之員。掌令安鼎大。引避退待。已至多日。尙未處置。事甚未安。除在外未署經外。未肅拜呈告人員。竝卽牌招。何如。傳曰。允。
정조 8년
徐龍輔啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
徐龍輔啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
以右承旨林錫喆牌不進罷職傳旨。傳于沈豐之曰。許遞。
정조 8년
黃昇源啓曰。事變假注書林孝源。身病猝重。勢難察任。今姑改差。何如。傳曰。允。
정조 8년
徐龍輔啓曰。明日望拜禮時。闕字牌爐盒。當爲奉來。門路。以何處爲之乎。敢稟。傳曰。永肅門爲之。
정조 8년
以校理李東郁牌不進罷職傳旨。傳于黃昇源曰。只推。
정조 8년
徐龍輔啓曰。明日望拜禮時。兩司侍臣。當爲進參。除在外引避退待未署經外。未肅拜人員。竝卽牌招。以爲淸齋進參之地。何如。傳曰。允。
정조 8년
以冊禮後王世子受賀儀註。傳于徐龍輔曰。以親受磨鍊。則東宮於二品以上。有答再拜之禮。而儀註中。此條見漏。更爲磨鍊以入事。分付該曹及都監。
정조 8년
以禁府高時淵兪漢敦囚徒。傳于黃昇源曰。赦典當前。傡分揀放送。林川郡守洪秉殷。亦不可同罪異罰。拿來分揀。
정조 8년
兵曹口傳政事。副司果李集斗李祖承。
정조 8년
兵曹口傳政事。副司直鄭好仁李度默宋鍈。副司果申致權金履厚洪宗藎兪岳柱尹載命崔守忱申禹相李亮載李秀夏李鼎運。
정조 8년
沈豐之啓曰。明日望拜禮。承旨當爲備員齋宿。未差之代。政官牌招開政差出。待下批仍卽牌招。以爲淸齋之地。何如。傳曰。前望單子入之。
정조 8년
黃昇源。以都摠府言啓曰。今日入直內三廳武兼禁軍及軍兵等。當爲中日習射。而皇壇望拜禮齋戒相値。不得爲之之意。敢啓。傳曰。知道。
정조 8년
徐龍輔。以侍講院言啓曰。本院及翊衛司修補。旣已訖役云。以何日入接乎。敢啓。傳曰。晦間擇日以入。
정조 8년
徐龍輔。以冊禮都監言啓曰。敎命文竹冊文。竝爲模寫。與玉印篆文印本。粧成二貼。謹此封進之意。敢啓。傳曰。知道。
정조 8년
徐龍輔。以冊禮都監言啓曰。今此冊禮時儀註。依前例。正書以入之意。敢啓。傳曰。知道。
정조 8년
徐龍輔。以冊禮都監言啓曰。今此冊禮時班次圖。依前例。作圖以入之意。敢啓。傳曰。知道。
정조 8년
徐龍輔。以禮曹言啓曰。王世子冊禮後。翌日陳賀時。王大妃殿惠慶宮中宮殿。百官進致詞表裏儀註。直爲書入于各殿宮之意。敢啓。傳曰。知道。
정조 8년
徐龍輔。以戶曹言啓曰。貳極門內墻垣改築吉日。令日官推擇。則今月十八日卯時爲吉云。以此日時擧行。何如。傳曰。允。
정조 8년
黃昇源。以訓鍊都監言啓曰。本局字內諸處。連爲摘奸。則今日無病人出來及差病撤幕者。舊幕九十二處之意。敢啓。傳曰。知道。
정조 8년
黃昇源。以禁衛營言啓曰。本營字內病幕。今日摘奸。則南伐院近處舊幕中。一處三名。差病撤還。舊幕爲一百二十六處之意。敢啓。傳曰。知道。
정조 8년
黃昇源。以御營廳言啓曰。本廳字內病幕。連爲摘奸。則今日無新出幕及差病撤還者。舊幕爲四十一處之意。敢啓。傳曰。知道。
정조 8년
甲辰七月二十日卯時。上御三善齋。禮房承旨入侍時。右副承旨徐龍輔。假注書李敬五。別兼春秋李祖承。記事官尹行任。以次進伏訖。上命書傳敎曰。同副承旨許遞。前望單子入之。又命書傳敎曰。習儀當前。卿宰侍從堂上堂下罷散人員。竝敍用。仍令該曹口傳付軍職。堂下侍從。時無軍銜人。亦爲口傳付軍職。使之參班。又命書傳敎曰。在外禮曹參議許遞。口傳差出。上曰。永不敍用。勿復檢擬。追削追奪秩。分類書入事。分付吏曹。今番則係是別赦典。永不敍用。勿爲懸錄於收職牒秩。以此意載之吏曹謄錄事。亦爲分付。禁府文書中。各其罪名下。列書某郡幾名。某邑幾名。使之別單書入。文書修正都事及事知書吏待令事。分付。仍命退。承史以次退出。
정조 8년
甲辰七月二十日未時。上御三善齋。禮房承旨入侍時。右副承旨徐龍輔。假注書李敬五。別兼春秋李祖承。記事官尹行任。以次進伏訖。上命書傳敎曰。今番赦典書入。多有別例書入。各司擧行。率皆做錯。惟刑曹文書。條例也。分類也。無不該詳。以至寫役亦甚楷精。該掌該吏等。令該曹木布施賞。又命書傳敎曰。實錄考出之役相妨。別兼時帶館職人。竝許遞。以班次圖。命書傳敎曰。開張執事。當於竹冊彩轝後陪進。而不爲磨鍊。蓋以前例兼察。今番各差。故未及照撿之致。此意。令都監知悉。內入班次圖。雖不更爲釐正。而儀軌班次圖。開張執事。添圖事。分付。仍命退。承史以次退出。
정조 8년
行都承旨沈豐之坐。行左承旨朴祐源坐。右承旨趙興鎭坐直。左副承旨黃昇源坐直。右副承旨徐龍輔坐。同副承旨未差。注書二員未差。假注書李敬五仕直朴能源仕。事變假注書未差。
정조 8년
大駕詣北園入幕次後。奎章閣政院玉堂藥房口傳問安。答曰。知道。
정조 8년
行都承旨沈豐之。行左承旨朴祐源。右承旨趙興鎭。左副承旨黃昇源。右副承旨徐龍輔啓曰。今日望拜禮。實出我聖上風泉之思。齋衣肅穆。鑾輿將戒。凡在臣隣。孰不欽仰。而第今涼雨滂沱。通宵至朝。苑北移蹕。旣有霑服之慮。幄次行禮。恐致失儀之歎。伏乞亟加三思。收還成命焉。答曰。知道。望拜異於祼薦。雖至沾服。不妨行禮。以予風泉之感。尤豈敢言勞乎。
정조 8년
沈豐之啓曰。藥房都提調徐命善。提調李𡊠。副提調沈豐之。有稟達事。來詣閤外。請對矣。傳曰。出宮時。當見之矣。
정조 8년
傳于趙興鎭曰。侍衛軍兵雨具。
정조 8년
傳于沈豐之曰。右承旨左副承旨入侍。
정조 8년
傳于沈豐之曰。左承旨入侍
정조 8년
兵曹口傳政事。副護軍洪和輔。副司直單李在學李文源安聖彬林錫喆金載瓚。副司果李廷烈李行源呂善亨兪彦脩金和中李福徽尹慶龍崔鳴玉沈煥之徐有成洪文泳金東稷金宗鐸姜垣權之彦尹㬦兪漢敬李儒慶徐美修洪樂恒尹序東申耆韓栐金寅燮李益運任希遠韓用龜徐配修李萬應李彦祜洪秉聖沈鏗李尙載宋俊載鄭景祚柳孟養金履鏞徐郁修洪樂淵趙錫龍李尙度李洪載申大年宋益中閔游韓光協權世規尹行履李師曾金光岳柳河源李羽逵。竝單付。
정조 8년
以禮曹習儀節目。傳于黃昇源曰。初度則只於禮曹行受冊節次。二度習儀。自議政府至禮曹事。分付都監。
정조 8년
趙興鎭。以御營廳言啓曰。本廳字內病幕。連爲摘奸。則今日無新出幕及差病撤還者。舊幕爲四十一處之意。敢啓。傳曰。知道。
정조 8년
趙興鎭。以兵曹言啓曰。卽接廣智營入直哨官手本。則大報壇北邊墻垣四間許。今日雨水頹落云。令紫門監。爲先以杻把子。堅實圍排。依例樹柵。分授軍門。急速修築。而把守軍兵。廣智營入直砲手十五名除出。限改築間。嚴加守直之意。分付。何如。傳曰。允。
정조 8년
趙興鎭。以訓鍊都監言啓曰。大報壇北邊新築墻垣四間許頹圮處。以廣智營入直軍十五名除出把守事。自兵曹。草記矣。今此頹圮處。與方築把守處。不過十步之內。而旣有本曹草記。廣智營入直軍。除其前此把守及巡邏等卒。則餘存無多。以出番軍十五名。將校率領。限修築間。嚴加守直之意。敢啓。傳曰。新築處。不過十步之間。不必加定矣。本營軍兵把守。置之。可也。
정조 8년
黃昇源。以禁衛營言啓曰。本營字內病幕。今日摘奸。則南伐院近處。病人三名。又爲出來。故一幕造給。使之奠接。大峴近處舊幕中。一處二名。差病撤還。新舊幕合爲一百二十六處之意。敢啓。傳曰。知道。
정조 8년
黃昇源。以兵曹言啓曰。卽接西所衛將牒報。則北水閣東邊水門鐵索。今日雨水絶斷。門隻爲流波推開云。令紫門監堅實結柵。使之急速修改。而把守軍兵。金虎門入直砲手八名除出。限修改間。嚴加守直之意。分付。何如。傳曰。允。
정조 8년
趙興鎭。以訓鍊都監言啓曰。因兵曹草記。西所北水閣東邊水門。限修改間。金虎門入直軍八名除出。將校率領。嚴加守直之意。敢啓。傳曰。知道。
정조 8년
甲辰七月二十一日卯時。上詣北園皇壇。望拜禮入侍時。行都承旨沈豐之。行左承旨朴祐源。右承旨趙興鎭。左副承旨黃昇源。右副承旨徐龍輔。假注書李敬五朴能源。別兼春秋李集斗李祖承。二提學吳載純。檢校待敎尹行任。以次侍立。上具翼善冠衮龍袍。乘輿出協陽門。藥房都提調徐命善奏曰。雨勢如此。何以動駕乎。請亟寢成命焉。上曰。旣命躬行。何可以雨而旋止乎。駕過貳極門。謂訓鍊大將具善復曰。役事何日可畢乎。善復曰。雨勢如此。一兩日內。似難畢役矣。上入幕次。下敎曰。闕字牌。已爲陪來乎。昇源曰。未及陪來矣。上曰。此必是永肅門標信未下之致。承旨擧行。何若是慢忽耶。仍命催促陪來。陪來後。上改具黑圓領袍。行望拜禮如儀。下敎曰。闕字牌。不得趁時陪來。此必是禮兵曹互相推諉之致矣。仍命書榻敎曰。禮兵判。爲先從重推考。其委折。自本院査實以啓。仍還內。諸臣以次退出。
정조 8년
甲辰七月二十一日午時。上御三善齋。右承旨右副承旨入侍時。右承旨趙興鎭。右副承旨徐龍輔。假注書李敬五。別兼春秋李祖承。記事官尹行任。以次進伏訖。上曰。入直春坊入侍。出榻敎賤臣承命出。與弼善權偕入進伏。上曰。左承旨兼輔德入侍。行左承旨朴祐源。兼輔德鄭東浚。承命進伏。上命書傳敎曰。時囚罪人金光鉉李廷復放。赦典當前。不可罪同罰異。未及拿來萬戶。一體分揀。又命書傳敎曰。大赦當前。越捧蕩滌。仍命退。諸臣以退出。
정조 8년
行都承旨沈豐之坐。行左承旨朴祐源坐。右承旨李時秀坐直。左副承旨趙興鎭坐。右副承旨黃昇源坐直。同副承旨徐龍輔坐。注書二員未差。假注書李敬五仕直朴能源仕。事變假注書車信用仕。
정조 8년
趙興鎭啓曰。禁衛營將官來言。今日本營軍兵。日次私習云矣。敢啓。傳曰。待晴爲之。
정조 8년
傳于沈豐之曰。左承旨禮兵房承旨入侍。
정조 8년
以漢城府民家頹壓單子。傳于黃昇源曰。恤典依例擧行。
정조 8년
林孝源改差。代以車信用爲事變假注書。
정조 8년
吏曹口傳政事。戶曹佐郞尹星基。刑曹佐郞尹晢東相換。
정조 8년
兵曹口傳政事。宣傳官任聖說。武兼尹衡東相換。
정조 8년
徐龍輔。以奎章閣言啓曰。奎章閣雨漏處。擇日修改事。允下矣。卽令日官推擇。則今月二十四日卯時。來八月初七日辰時。俱吉云。以何日擧行乎。敢稟。傳曰。以二十四日爲之。
정조 8년
徐龍輔。以奎章閣言啓曰。奎章閣孟朔大奉審日子。更爲擇入事。命下矣。令日官推擇。則今月二十四日爲吉云。以此日擧行之意。敢啓。傳曰。知道。
정조 8년
趙興鎭。以禮曹言啓曰。卽接永禧殿令參奉所報。則昨今大雨之餘。正殿神門左邊內墻一間許。今日卯時量頹圮。而內邊則盡頹。外邊則上一半先頹。下一半餘存云。正殿至近之地。有此墻垣頹圮之患。不可無慰安之擧。慰安祭。不卜日今二十四日設行。而有頉處。待晴卽爲擇日修改事。分付。何如。傳曰。允。
정조 8년
傳于朴祐源曰。左副承旨馳詣永禧殿有頉處。奉審以來。
정조 8년
趙興鎭。以禮曹言啓曰。卽接穆陵參奉所報。則本陵懿仁王后陵上東邊曲墻外面。廣五尺三寸高五尺。今日辰時崩頹。丁字閣內東邊大褓上㵕漏。碑閣三面春舌道里外。亦爲㵕漏云。陵上曲墻外面崩頹。曾無慰安之擧。慰安祭勿爲擧行。只本曹郞廳。依例進去奉審後稟處何如。傳曰。允。
정조 8년
趙興鎭。以奉常寺都提調提調意啓曰。東籍親耕田所種皮黍皮粘粟皮稷三種。今七月晦間。當爲成熟之意。敢啓。傳曰。攝刈。
정조 8년
趙興鎭。以兵曹言啓曰。卽接西營入直禁衛哨官手本。則拱北門南邊近處宮墻外面半間許缺落云。令紫門監堅實圍排。待晴卽爲修築。而西營入直禁衛軍。令該營量宜除出。限修築間。晝察夜巡之意。分付。何如。傳曰。允。
정조 8년
趙興鎭。以禁衛營言啓曰。本營分授拱北門南邊宮墻半間許外面缺落處。以西營入直軍。量宜除出。晝察夜巡事。自兵曹。草記矣。西營入直軍五名除出。別定將校一人。限修築間率領。輪回晝察夜巡之意。敢啓。傳曰。知道。
정조 8년
李時秀。以訓鍊都監言啓曰。大報壇北邊墻垣。昨日頹落已把守處。連接墻垣四間許。又爲頹落云。把守軍。自該軍門量宜加定事。自兵曹。草記矣。昨日頹圮處。以出番軍把守。旣有置之之敎。而今又頹圮。勢將加定把守。廣智營入直軍。除其前此把守及巡邏等軍。則餘存無多。出番軍十名。將校率領。與御營前把守軍。限修築間。合力守直之意。敢啓。傳曰。不必加定把守。以前把守軍。推移把守。可也。
정조 8년
趙興鎭。以訓鍊都監言啓曰。本局字內諸處。連爲摘奸。則今日無病人出來者。而阿峴近處三名。差病撤幕。舊幕爲八十九處之意。敢啓。傳曰。知道。
정조 8년
趙興鎭。以禁衛營言啓曰。本營字內病幕。今日摘奸。則自南伐院至大峴近處。無病人出來。亦無舊幕中撤還。舊幕爲一百二十六處之意。敢啓。傳曰。知道。
정조 8년
諮議曺霖疏曰。伏以。臣草莽賤庸。猥蒙洪造。前後恩諭。萬萬不近。召旨荐降。至再至三。繼以獲霑兩件冊子錫賚之恩。榮溢圭蓽。色動鄕里。螻蟻賤臣。何以得此。伏地隕越。驚惶罔措。又於月初。復授臣侍講院諮議。此何等職任。而以臣譾劣。安敢擬議。震恐僭猥。不敢陳章煩瀆天聽。敢呈縣官。暴此危迫之悃。恭俟譴殛之誅矣。不惟不加之罪。溫諭復降。十行絲綸。辭嚴意摯。奉讀以還。魂驚神悸。久而靡定。繼以感涙。求道識理之褒。啓沃輔導之責。苟施於懷道自重之士則當矣。而賤臣決非其人也。臣何有毫分肖近萬一承當者乎。嗚呼。天佑宗祊。惟我元良。睿質夙茂。冊禮將行。凡有血氣。孰不延頸企踵。忻忻蹈舞。招延有道。妙簡吉士。左右夾輔。卽三代深遠之計。我聖上貽燕之謨。而如臣無狀。得預其間。苟然充數。混然竝進。此豈非爲朝廷之累而羞當世之士哉。臣本生長輦轂之下。少習擧子之業。旣非山野之人。又非藏修之倫。所習者時文。所欲者榮祿。姿稟庸陋。文辭淺短。見屈公車。老而無成。古人所謂計窮力盡。愁歎窮廬者也。不虞虛名。誤徹宸嚴。濫叨掄選之列。混被收召之恩。臣聞命震懼。措躬無地。如隕淵谷。如集于木。噫。量才而授任。聖主之令典。隨分而進退。士子之處義。授之匪人。有損國體。不才無用。自知甚明。雖欲彊顔承膺。公議攸在。擧世驚疑。區區所以冒犯鈇鉞。不得不辭。且臣犬馬之齒。七十有四。考之禮經。合乞休致。加以素患痰眩。發作無時。居常昏耗。不省四到。宿暑添劇。轉側須人。臣雖欲感激恩寵。祗奉德意。揆分量才。無路供仕。目今病勢。末由登途。伏願聖慈。俯諒微悰。旁採物議。先收誤授之恩。後加違命之誅。以嚴公議。以安私分。答曰。省疏具悉。今予。授爾以諮議。侈爾以弓旌者。予意所存。爾胡不諒。儲嗣之善。亶係於早諭敎。而諭敎之道。選山野宿德之士。以之左右朝夕也。爾乃五十年讀書窮理之人耳。不於此時。出入胄筵。開發良知。諮議之職。弓旌之招。觀膽而已。予豈爲此文具。以示予元良定號之初乎。顧今縟儀將行。搢紳咸造。雖在一命微末之官。莫不于于而來。一覩爲快。矧爾首膺僚屬之選。擔負敎導之責者乎。以爾延頸之誠。想不待予言之畢。而翻然肯來也。爾須勿復控辭。卽速登途。以輔元良。
정조 8년
贊善金履安疏曰。伏以。宗社默佑。景祿川至。王世子邸下。誕受位號。封冊涓吉。聖孝永念於積慶。縟儀將擧於致隆。盛美稠疊。神人胥喜。區區抃蹈。曷有其極。仍伏念。臣以蔭途之賤品。冒儒林之峻選。所被職名。萬不敢當。冒死祈免。反辱隆批。恩言懇摯。奬飭冞勤。惶隕失圖。靡所容措。間因相臣所奏。至有長吏敦勸之擧。顧以株守難改。旣無以仰承德意。塵瀆爲懼。又不敢申暴血懇。徊徨泯伏。惟鈇鉞是俟。乃蒙聖慈。曲賜寬假。威罰不加。恩除復降。掌憲春坊。寵命赫然。此已不勝萬萬悚蹙。而繼於今月十一日之夜。史官臨門。齎宣聖諭。以臣擢拜通政大夫世子侍講院贊善。促令造朝。辭旨溫諄。委寄隆重。若將見待以山林宿德之流。臣於是惝怳震駴。四體投地。莫知何以致此也。顧臣無似之實。已悉前章。今不敢復事覶縷。而正使臣粗比恒人。自忝選牘。今不過百餘日耳。其間所叨三四官銜。無非僥濫。有罪宜誅。無勞可紀。公然躐取下大夫之秩。已無其理。況此官者。其地望之最峻。職任至重。實自古名賢所共逡巡而不居擬之於臣。豈復近似。惟我殿下。爲世子一念眷眷。務盡早敎之方。旣爲之廣選賓僚。秩然備位。而猶以爲末也。蒐羅之典。旁及草野。畀之以輔導成就之責。此實宗國萬年之至計。而非出於一時賁飾也。明矣。夫如是。則古所謂天下第一等人。雖不易求。亦宜得有德有文望實俱隆之士。以處其位。而今以加之於臣。不惟加之。而且使之爲首。臣之陋劣。以才學則至空疎也。以踐歷則至卑猥也。錢穀簿書。嘗習其事矣。至於陳說德義。闡明經傳。以贊我儲君沖年養正之功者。豈臣之所能哉。此而冒膺。臣身廉愧。姑置勿言。其上累聖朝簡拔之明。下誤胄筵勸講之重。實非細故。臣安敢爲此。況臣從前自引。非有他說。只是不敢當三字耳。方在下位。猶且如此。及叨顯秩。乃忽揚揚。則是臣謬爲辭遜。索價徼寵。以圖一身之榮利也。縱臣不至此。其何以自解於衆口哉。此又臣之決不容抗顔者。而至若中批特授。有違常格。則在臣猶屬餘事。未暇於深論耳。嗚呼。臣雖無狀。家本世祿。忠孝之說。聞之熟矣。每誦春間所蒙別諭。有曰爾父爲予春邸時贊善。而卒之以胄筵輔翊之說。寸衷益激。自不勝三復流淚。而今當聖子陞儲之日。臣之不肖。復蹈先父之宿趼。俯仰家國。若有不偶然者。其欲追先父當日之志。以自效於聖世者。寧有極哉。秪以難進之義。如上所陳。匹夫之辭受雖微。國家之四維至重。有不敢夤緣放倒者。願忠雖切。而圖報無地。臣之此情。鬼神臨之矣。且臣受氣最薄。多病早衰。今年六十三。視昏聽重。行步絶艱。癃然爲廢物久矣。今夏毒熱。又經死疾。形神俱脫。㱡㱡有垂盡之危。雖使臣無他所拘。卽此病狀。已不堪蠢動。天之所廢。謂之何哉。臣之經筵一銜。所關尤重。而尙未蒙改正。便作野外虛帶之物。此實臣徒知嚴畏。不能力辭之罪也。玆竝仰瀆於黈纊之下。伏乞聖明。特賜憐察。亟將臣所帶兩任及新授資級盡行鐫免。仍命刊去選籍。勿復收召。俾臣得以優游田里。歌詠聖澤。以卒餘年。不勝至願。答曰。省疏具悉爾懇。三代敎儲之法。必先擇宿儒正士。置諸左右保傅。傅。所謂孝悌博聞有道德者。是也。雖以我國朝事言之。春桂坊。非不選當世文學才賢之人。而又置贊善進善諮儀等官以待士林者。蓋倣三代遺規也。爾之父。卽予贊善也。爾今繼爾父而爲元良贊善。若論世好。不讓於宋之王朝父子。爾之心。亦豈不欲登明离之筵。覲岐嶷之容。而一向浼浼。只事辭巽而已乎。顧今封典將擧。縟儀隔日。師傅僚屬。成造在廷。而惟爾士林數人不至。由予誠淺。良切瞿然。而其在爾世祿之義。寧學隱遯者流。高飛遐擧而不肯惠然來思乎。元良知慮日開。步語月就。蒙養以正。此其時也。輔導之責。捨爾伊誰。爾以棲遲蔭路。每作必辭之端。而在昔名儒。非特從蔭路進。亦多有科目出身。而未嘗以此自視歉然。則爾所爲言。予則曰過矣。一諭再諭。罄竭予懷。爾須體予至意。亟斷來章。卽日登途。趁大禮來參。訓迪我元良。仍傳曰。此批答。遣史官。傳諭。
정조 8년
甲辰七月二十二日卯時。上御三善齋。在承旨禮房承旨入侍時。行左承旨朴祐源。右承旨趙興鎭。右副承旨徐龍輔。假注書朴能源。記注官金健修。記事官尹行任。以次進伏訖。上曰。別兼春秋上注書入侍。別兼春秋李祖承。假注書李敬五承命進伏。能源退出。上曰。守廳承旨。馳詣永禧殿奉審。摘奸以來事。分付。賤臣承命出傳。還入進伏。上曰。戶曹郞廳與計司。斯速待令於閤外事。分付。仍命書榻敎曰。戶曹郞廳尹星基。他司口傳相換。仍命退。承史以次退出。
정조 8년
甲辰七月二十二日午時。上御三善齋。禮房承旨入侍時。右副承旨徐龍輔。假注書李敬五。別兼春秋李祖承。記事官尹行任。以次進伏訖。上曰。軍士房承旨入侍。右承旨趙興鎭承命進伏。上命書傳敎曰。甄復之後。連呈所志。監軍懸頉。所爲駭然。特以赦令當前。姑不嚴處。宣傳官任聖說。武兼口傳相換。又命書傳敎曰。今番赦令。依己卯乙卯壬寅等年已例。不待諸道放未放啓本。凡係死罪以下罪人。已令各該司先期書入。當於頒赦日。書下傳敎。區別疎放。此意。先令廟堂知委諸道。原傳敎。當於赦文頒布時。別定差使與赦差員。同爲下送。傳敎到營日。各該道伯祗受。卽爲擧行後。形止狀聞之意。竝卽行會。又命書榻敎曰。新除授承旨。牌招入直。又命書榻敎曰。別兼春秋減下。上曰。姜遇復車振成金昌興旕節金德奉等五囚文案。分付刑曹。斯速入之。賤臣承命出。持文案入。上曰。金吾秋曹事知書吏。自今日。限赦前。待令闕下之意。分付。仍命退。承史以次退出。
정조 8년
行都承旨沈豐之病。行左承旨朴祐源坐。右承旨李時秀坐直。左副承旨趙興鎭坐直。右副承旨黃昇源坐。同副承旨徐龍輔病。注書二員未差。假注書李敬五仕直朴能源仕。事變假注書任希鐸仕。
정조 8년
趙興鎭啓曰。御營廳將官來言。今日本廳軍兵。日次私習云矣。敢啓。傳曰。待晴爲之。
정조 8년
趙興鎭啓曰。摠戎使李昌運。以晉賢峯補土時告由祭獻官。今方受香出去矣。所佩密符。來請還納。何以爲之。敢稟。傳曰。仍佩往來。
정조 8년
傳于李時秀曰。右副承旨馳詣永禧殿。奉審摘奸以來。
정조 8년
傳于黃昇源曰。右承旨馳詣受香諸處。奉審摘奸以來。
정조 8년
趙興鎭啓曰。事變假注書車信用。時無職名。令該曹口傳付軍職。冠帶常仕。何如。傳曰。允。
정조 8년
以持平愼思稷。獻納李思祚牌不進罷職傳旨。傳于黃昇源曰。只推。
정조 8년
黃昇源啓曰。合辭方張之時。兩司無詣臺之員。事甚未安。除在外引避退待未署經外。未肅拜呈告人員。竝卽牌招。何如。傳曰。允。
정조 8년
事變假注書車信用奉命在外。代任希鐸爲事變假注書。
정조 8년
傳于黃昇源曰。坐直承旨入侍。
정조 8년
以京畿監司狀啓。進上封進時敦義門開閉令兵曹稟旨分付事。傳于黃昇源曰。不必稟旨。依例擧行事。回諭。
정조 8년
傳于趙興鎭曰。明日習儀。亦依初度例。只受冊習儀爲之事。分付。
정조 8년
傳于趙興鎭曰。吏曹參議前望單子入之。
정조 8년
趙興鎭。以都摠府言啓曰。今日入直內三廳武兼禁軍及軍兵等。中日當爲習射。而雨勢如此。不得爲之之意。敢啓。傳曰。知道。
정조 8년
黃昇源。以侍講院言啓曰。王世子冊禮再度習儀隔日。宮官不可不備員司書有闕之代。令政院稟旨差出。仍卽牌招。以爲備員進參之地。何如。傳曰。允。
정조 8년
黃昇源啓曰。因侍講院草記。王世子冊禮再度習儀隔日。宮官不可不備員。司書有闕之代。令本院稟旨差出。仍卽牌招。以爲備員進參事。允下矣。政官。卽爲牌招開政差出。何如。傳曰。待明朝牌招開政。
정조 8년
李時秀。以弘文館言啓曰。校理李東郁。旣有只推之命。卽爲牌招察任。何如。傳曰。允。
정조 8년
黃昇源。以禮曹言啓曰。祈晴祭。不卜日二十四日設行事。命下矣。四門禜祭。今二十四日爲始。三日而止事。分付。何如。傳曰。允。
정조 8년
趙興鎭。以內醫院言啓曰。議藥同參鄭忠周復屬事。命下矣。令該曹依例付軍職。冠帶常仕。何如。傳曰。允。
정조 8년
趙興鎭。以兵曹言啓曰。今七月二十一日。武臣賓廳講書日次。而親臨望拜禮相値。不得爲之之意。敢啓。傳曰。知道。
정조 8년
趙興鎭。以兵曹言啓曰。兼司僕將田光洙。身病猝重。時月之內。勢難供職。呈狀乞遞。實病旣如此。則宿衛領軍之任。不可久曠。今姑改差。何如。傳曰。允。
정조 8년
趙興鎭。以兵曹言啓曰。卽接廣智營入直哨官手本。則大報壇北邊墻垣昨日頹落已把守處連接墻垣四間許。又爲頹落云。令紫門監。爲先以杻把子堅實圍排。依例樹柵。把守軍兵。自該軍門。量宜加定。限修築間。與前把守軍合力守直之意。分付。何如。傳曰。允。
정조 8년
趙興鎭。以備邊司言啓曰。卽因東萊府使李義行狀啓。有草記稟處之命矣。取見本狀本則以爲。今此漂人領來差倭。以漂人等到長門州長崎島等地作挐事。持來別書契。而辭語猥越。退却不捧。而漂民等到彼所犯。平問之下。亦多綻露。則從重勘處。恐不在於書契之有無。漂民二十四名。爲先嚴囚。其罪狀。令廟堂稟處爲請矣。彼此漂民之資給津送。具有前例。實出厚意。前此未嘗有生梗之事。而今此漂民。無端作挐。至有毆打槍奪之擧。非但民習之痛駭。亦甚貽侮於彼人。所謂別書契。本府雖已退却。而漂民所犯。似不止於狀中納招之事。二十四名之中。犯罪者。亦似不止於孫古男一人。其在懲邊民示隣境之道。不可尋常處之。令本府嚴刑究問。分首從論理狀聞後。依法勘處。何如。傳曰。允。當初萊伯狀辭。太欠分明。已極可駭。且其査問之語。亦涉沒實。該府使。從當嚴處。今番則各別嚴刑。一一取服。仍卽査出元犯一人。論理狀聞後。稟處。可也。趙興鎭。以訓鍊都監言啓曰。本局別將金海柱。身病甚重。勢難察任。改差。何如。傳曰。允。
정조 8년
趙興鎭。以訓鍊都監言啓曰。本局字內諸處。連爲摘奸。則今日無病人出來者。而玄石里近處三名。差病撤幕。舊幕爲八十六處之意。敢啓。傳曰。知道。
정조 8년
趙興鎭。以禁衛營言啓曰。本營字內病幕。今日摘奸。則大峴近處。舊幕中二處五名。差病撤還。舊幕爲一百二十四處之意。敢啓。傳曰。知道。
정조 8년
趙興鎭。以御營廳言啓曰。本廳字內病幕。連爲摘奸。則自活人署至永渡橋近處舊幕中六處十二名。差病撤還。舊幕爲三十五處之意。敢啓。傳曰。知道。
정조 8년
李時秀。以漢城府言啓曰。涉疑疾新舊病人中。向差與已差。還入。始痛與方痛死亡及各部兩署出幕之類。今又報來。故列錄書入之意。敢啓。傳曰。知道。
정조 8년
李時秀。以賑恤廳言啓曰。因漢城府民家頹壓別單。恤典依例擧行事。命下矣。西部米廛上契居錄事孫尙溫。池下契居良人趙景雲。禁衛軍吳時福。訓鍊都監別騎隊李遇芳。北部司宰監契居出身閔正錫。獨女盧召史。閑良朴泰完。獨女金召史。俊秀坊契居良人金壽海等九人處。各布一疋。依例題給之意。敢啓。傳曰。知道。
정조 8년
李時秀。以賑恤廳言啓曰。景慕宮二契任掌宋德福。今七月二十日。長慶橋近處。得二歲遺棄男兒。一契居朴召史。欲爲收養。而貧不自食。願爲受料。告于東部。自該部。同月二十二日牒呈。故依節目給料。使之乳養之意。敢啓。傳曰。知道。
정조 8년
甲辰七月二十三日卯時。上御三善齋。軍士房承旨入侍時。左副承旨趙興鎭。假注書李敬五。記注官金健修。記事官金鳳顯。以次進伏訖。上曰。下番翰林入侍。尹行任承命進伏。上命書傳敎曰。試役相妨。固無異同。司書成種仁本職許遞。仍命退。承史以次退出。
정조 8년
甲辰七月二十三日申時。上御三善齋。坐直承旨入侍時。左副承旨趙興鎭。假注書李敬五。記事官金鳳顯尹行任。以次進伏訖。上命書傳敎曰。雨勢姑無霽意。祈晴祭。不卜日二十四日設行。獻官諸執事。以入直人塡差。另加齋沐。虔誠將事事。各別申飭。又命書傳敎曰。神位板。各別虔誠奉詣之意。奉常寺官員。發牌。申飭。奉詣時刻。待日勢。且待下敎事。亦爲分付。又命書榻敎曰。禜祭獻官。入直玉堂吏郞塡差。仍命退。承史以次退出。
정조 8년
都承旨未差。行左承旨具明謙坐。右承旨鄭東浚坐。左副承旨李時秀坐直。右副承旨趙興鎭坐直。同副承旨金履安在外未肅拜。注書二員未差。假注書李敬五仕直朴能源仕。事變假注書任希鐸仕。
정조 8년
傳于李時秀曰。同副承旨入侍。
정조 8년
傳于趙興鎭曰。都監都提調。習儀後入侍。
정조 8년
趙興鎭啓曰。冊禮都監都提調徐命善。依下敎來待矣。傳曰。入侍。
정조 8년
以吏曹參議趙鼎鎭牌不進罷職傳旨。傳于趙興鎭曰。許遞。前望單子入之。
정조 8년
有政。吏批。判書趙時俊。參判李敬養。參議黃昇源。左副承旨李時秀進。以金履安爲承旨。徐有成爲副應敎。姜忱爲修撰。李文源爲輔德。金啓洛爲司書。沈豐之爲洪忠監司。學錄單閔升龍。
정조 8년
李時秀啓曰。新除授同副承旨金履安。時在京畿楊州地。斯速乘馹上來事。下諭。何如。答曰。依啓。
정조 8년
兵曹口傳政事。副司直單金履素。
정조 8년
以奏請使咨文改書下送事狀啓。傳于李時秀曰。草記稟處。
정조 8년
承旨前望單子入之。具明謙鄭東浚落點。
정조 8년
趙興鎭。以禮曹言啓曰。英宗大王貞聖王后追上尊號。王大妃殿加上尊號。景慕宮追上尊號。惠慶宮加上尊號吉日。令日官推擇。則太室追上冊寶。來九月初二日初六日俱吉。王大妃殿加上冊寶。同月初十日。景慕宮追上冊印。惠慶宮加上冊印。同月十三日十七日十八日俱吉云。以何日定行乎。敢稟。傳曰。太室追上冊寶。以九月十三日爲之。王大妃殿上冊寶。以十七日爲之。景慕宮惠慶宮上冊印。以十八日爲之。
정조 8년
趙興鎭。以禮曹言啓曰。京外所封箋文頭辭。依癸酉年例撰進事。前已稟定矣。取考癸酉箋文頭辭。則只以加上尊號。備擧冊寶縟儀。竝用於大王大妃殿大殿矣。今番封冊之禮。揄揚之慶咸萃。一則似與癸酉有異。故箋文頭辭。別撰以入之意。敢啓。傳曰。知道。
정조 8년
趙興鎭。以備邊司言啓曰。卽因謝恩兼陳奏奏請使狀啓。有草記稟處之命矣。取見原狀本。則以爲。今春參宴使臣。只是正副使。而謝恩表文中。接三价之句。未免爽實。令廟堂稟旨改定。急速下送爲請矣。莫重表文。有此差誤。其在事體。萬萬驚悚。所當更令知製敎改撰啓下。而使行渡江迫近。事係十分緊急。三价之三字。以兩字改書。査對齎去之意。撥馬星火。回諭於使行所到處。當該撰進知製敎。不可無罪。令該府拿處。臣等有不能致察之失。惶恐待罪之意。敢啓。傳曰。知道。卿等勿待罪。以此草記。星火行會。而今番使行辭朝時。旣有趲程進去之敎。而近觀狀本。行程太遲。誠莫曉也。此意一體行會。
정조 8년
李時秀。以兵曹言啓曰。重熙堂懸板陪進時。前導鼓吹工人尹得星等二十五名處。各木一匹。執拍典樂黃泗弼處。木布各一匹。施賞之意。敢啓。傳曰。知道。
정조 8년
李時秀。以兵曹言啓曰。卽接西道參軍牒報。則訓鍊都監所授弼雲臺後近處體城八間半許頹圮云。令繕工監把子圍排。分授軍門。卽速修築。而把守軍兵。亦令該軍門量宜定送。限改築間。各別守直之意。分付。何如。傳曰。允。
정조 8년
李時秀。以訓鍊都監言啓曰。因兵曹草記。本局分授弼雲臺後體城八間半許頹圮處。本局軍二十名。將校率領。限改築間。各別守直之意。敢啓。傳曰。知道。
정조 8년
李時秀。以訓鍊都監言啓曰。本局字內諸處。連爲摘奸。則今日無病人出來及差病撤幕者。舊幕八十六處之意。敢啓。傳曰。知道。
정조 8년
李時秀。以禁衛營言啓曰。本營字內病幕。今日摘奸。則自南伐院至大峴近處。無病人出來。亦無舊幕中撤還。舊幕爲一百二十四處之意。敢啓。傳曰。知道。
정조 8년
趙興鎭。以御營廳言啓曰。本廳字內病幕。連爲摘奸。則今日無新出幕及差病撤還者。舊幕爲三十五處之意。敢啓。傳曰。知道。
정조 8년
洪忠監司申大升疏曰。伏以。天祐宗邦。吉慶荐臻。冊禮載擧。邦籙永鞏。徽號將上。聖孝冞彰。臣民歡抃。曷有其極。伏念。臣猥以無似。濫叨重寄。當一路歉荒之時。分九重宵旰之憂。非不欲殫竭心力。宣揚德惠。而臣才短識淺。隨處憒憒。當務而措畫失宜。處事而尤悔多端。畢竟得逭於大何者。莫非聖明所賜也。臣於是感祝恩私。益自激礪。苟可有自效之道。豈敢爲言私之計。而第臣本以脆質。素抱貞疾。自經草土。轉益沈痼。濕疾所祟。腰脇牽痛。雖在平居之時。每當換節之際。起居屈伸。不得自由。少有勞動。輒加痛楚。閒司漫職。間不免以病呈免。自膺重任以後。思慮日繁。精識日耗。種種宿症。發作無節。加以水土之不服。又爲署澇之所傷。日添月加。漸至委頓。暈眩而頭目如轉。腇痺而肢體不仁。寢啖全減。轉動須人。宛轉床席之間。埋沒刀圭之中。些少神氣。殆無以管攝筋骸。守令之來往而間未酬接。文牒之委積而末由裁斷。況今秋務漸殷。行部不遠。以臣病狀。旬月之內。實無自力於原隰之望。臣之一身。固不足恤。而以宣化之地爲養病之坊。都抛職務。一任尸素。甚非細故也。噫。臣受恩如天。報答無地。一分仰效之道。惟有筋力奔走而已。狗馬賤疾。如可自强。則何敢萌一毫圖便之念。而顧以尫悴之祟。只增癏曠之罪。以公以私。狼狽實多。臣情到此。窮且慼矣。玆不得不冒陳情實。仰首哀號。伏乞聖慈。天地父母。俯諒由中之懇。特推體下之仁。許解臣所帶藩任。以便公私。不勝幸甚。答曰。省疏具悉。本職許遞。
정조 8년
咸鏡監司李命植疏曰。伏以。臣行己無素。涉世昧方。人言罔極。機弩至憯。倘微我聖上。憐臣罪之由於嚴討。燭彼心之出於黨逆。明示好惡。逆遏駴機。則臣身之爲薤爲粉。必無幸矣。臣南望感泣。攢手祝天。惟以隕結爲期而已。至於官職去就。固無可言。月前冒上一疏。瀝血控籲。顒俟鐫解之恩矣。及奉批旨溫諭。特宣微懇未遂。臣又愕眙錯莫。大失所圖。罔知攸措。嗚呼。人之所以爲人者。以其有一箇心耳。故謀慮出焉。施措發焉。可以居官而任職也。而今臣遭此以後。五內失守。身膽戰掉。惝怳佁儗。如醉如夢。當飱忘食。當寢忘睡。終日忽忽。萬念俱灰。形殻雖存。心則已死。尙何有居官任職之可論也哉。念臣立朝餘三十年。身孤跡冷。不被人睢盱。曾未有汚衊之相加。豈意白首垂死之境。橫遭此千古所無之危言醜詆。身名玷辱。家聲荒墜。生爲不忠不孝之人。死爲不忠不孝之鬼。茫茫斯世。無以自立。邊上重藩。尸素曠廢。尤增臣罪。況今賑濟已了。文簿畢勘。姑無臣可以擧行者。則豈宜以沒省覺癏事務之一偶人。苟然充位於按察之任乎。且臣自春初以來。素患風眩之疾。一味危苦。及夫入夏之後。山嵐海瘴。受傷非細。溏泄之作。已四朔餘矣。涔涔昏昏。長時凜綴。起居運動。輒須人扶。原隰驅馳。尤無其望。而今年節序稍早。田功之訖。當在來初。農形看驗。時不可愆。陵殿奉審。事體莫重。而以今病狀。萬無時月之內可以轉動之勢。臨急變通。必將窘束。及今早圖。可免狼狽。以臣情勢。言之及此。雖似悠漫。國體民事。所係甚大。玆敢冒死申控。涕泣陳懇。伏乞聖慈。俯垂日月之明。以卒天地之澤。亟解臣所帶之任。仍治臣瀆撓之罪。以幸公事。以安私心焉。答曰。省疏具悉。本職許遞。
정조 8년
甲辰七月二十四日卯時。上御重熙堂。同副承旨入侍時。同副承旨徐龍輔。假注書朴能源。記事官金鳳顯尹行任。以次進伏訖。上曰。訓將戶判。率匠手入來。補階之役擧行。可也。賤臣承命出傳。訓鍊大將具善復。戶曹判書鄭一祥。率匠手進前。上曰。郞廳亦須入來。董役。可也。戶曹佐郞鄭昌老入侍看役。上曰。此庭行禮時。可容百官乎。以予所見。似爲狹窄矣。一祥曰。似無是慮矣。上曰。都提調入侍。賤臣承命出。與都提調徐命善偕入進伏。命善曰。秋雨連日。聖體。若何。上曰。一樣矣。命善曰。三度習儀及正日。諸執事擧行。都監堂郞。自多檢飭之節。而臣等散在東西班行。則陞降指揮之際。難保其趁卽齊待。儀註中。雖無別成班行之文。而昨春旣有已行之例。今番亦依此例。都監堂郞及各項諸執事與百官。同行四拜禮後。陞詣月臺上。別成班行。隨時檢飭似好。都監書吏數三人。亦不可不隨入殿庭。以爲往來整備之地。故敢此仰達矣。上曰。依爲之。出擧條命善曰。冊禮副使金履素。方帶都憲之任。多有相妨之節。臺職體重。雖不敢直請變通。而事勢則可悶矣。上曰。許遞。可也。命善曰。令該曹口傳付軍職。何如。上曰。依爲之。出擧條上曰。都承旨右承旨左副承旨入侍。出榻敎賤臣承命出。與李時秀趙興鎭偕入進伏。上曰。都承旨牌招。出榻敎沈豐之進伏。上曰。新除授吏曹參議。牌招察任。出榻敎上曰。政官已承牌入來乎。時秀曰。已入來矣。上曰。北伯錦伯辭疏俱到。兩道今已畢賑。當許遞矣。仍命書咸鏡監司李命植。洪忠監司申大升疏批訖。命書傳敎曰。洪忠監司。今日政。各別擇差。上謂命善曰。北伯誰可代者。命善曰。本道纔經大賑。實難其人矣。上曰。薦望斯速入之事。分付。賤臣承命出傳。還爲進伏。上曰。大司憲金履素許遞。令該曹口傳付軍職。上命書傳敎曰。實兼輔德通擬。使之區別擧行。予意蓋有在焉。資歷地處。雖或不及。人品文學。如有可合。皆得通同出入於實窠。今番新定式之後。實輔德適有窠。以已通人外。新通擬入事。分付。上曰。兼輔德弼善兼弼善入侍。賤臣承命出。與鄭東浚權李祖承偕入進伏。上謂命善曰。雨勢少歇。今日習儀。得免沾濕。幸矣。然終不開霽。頗有成霖之意。雖命四門禜祭。快晴難必。能無傷稼之憂乎。命善曰。非時之雨太過。誠可憂慮。而姑無傷農之患矣。上命一祥。持重熙堂御筆懸板入來揭之。仍命樂作焉。上曰。太廟永寧殿景慕宮社稷告由祭祭文。使朴祐源金載瓚金宇鎭李崑秀尹行任製進。仍命退。諸臣以次退出。
정조 8년
甲辰七月二十四日未時。上御重熙堂。承旨與春坊上下番入侍時。右承旨李時秀。左副承旨趙興鎭。右副承旨徐龍輔。假注書李敬五朴能源。記事官金鳳顯尹行任。兼輔德鄭東浚。兼弼善李祖承。以次進伏訖。上命書傳敎曰。左承旨右副承旨許遞。與都承旨未差之代。前望單子入之。待下批。牌招察任。又命書榻敎曰。左邊捕盜大將。右邊捕盜大將趙圭鎭兼察。興鎭曰。左邊捕盜大將。以右邊捕盜大將兼察事。命下矣。右邊捕盜大將趙圭鎭。卽爲牌招。以爲聽傳敎之地。何如。上曰。依爲之。出擧條上曰。實錄考出進去閣臣及春秋館堂郞入侍。出榻敎賤臣承命出。與檢校直提學徐有防。檢校待敎李崑秀偕入進伏。上曰。連日大霔。何以往返乎。有防等曰。中路阻水。今始入來矣。有防曰。沁松兩京。俱是保障重地。凡係軍校。勸奬之規。宜無異同。而但都試一事。大有逕庭者。松京則每年設春秋兩次。居首及沒技者。閑良直赴殿試。出身加資。至於沁都。當初節目則以一年兩試爲定。至載江都誌中。而挽近以來。不過一年一次設行。其所施賞。亦不過直赴一路而已。故一島群校。擧有向隅之歎。因此而業武者絶少。殊非朝家一視勸奬之本意。臣於今番奉命之行。本府軍校。莫不以此爲訴。衆情之抑鬱。旣屬可矜。武技之荒廢。在所當念。臣意則江都都試。一依松京例及本府元節目。每年春秋設行。優等及沒技者。閑良直赴。出身加資。亦依松京例施行。則非但爲修復舊典。慰悅渠輩之道。大有益於關防重地尙武力之一端。故敢此仰達矣。上曰。令廟堂稟處。可也。出擧條有防曰。臣於今番沁都奉命之行。旣留略干日子。而考出事役。又極浩繁。關防諸處。初未及遍覽。故雖不敢仰陳微見。而至於鼎足山城事。竊有所仰達者矣。臣略察其山城形止。外面地勢。稍若斗絶。中間幅員。頗爲狹隘。雖不合緩急可恃之地。亦足爲一時蔽遮之處。而旣有城矣。無兵無食。一向抛棄。便作無用。已乖古人備陰雨之道。況史閣譜閣。俱在城內。事體重大。實非他山城之比。而城內只有史庫參奉及庫子一人。寺刹又只有摠攝一名及無料數三殘僧。以責其防守典護之道者。極爲疎漏。若是而脫有緩急。將何所恃乎。以此以彼。宜有別般通變之道。臣之區區淺見。今不必別出經費。張大創始。就本府今年加分耗中。限四百石。劃置山城。歲可得四十石耗條。一依松都大興山城例。僧徒則摠攝以下。軍官書記等名色。合出十窠。城門則亦定數名把守之卒。竝給數三斗之料。則非特城內之粗成貌樣。方外僧徒。見此斗料。必有轉相募入之效。又以倉底之致。亦有貧民來接生聚之漸。且山城所在面里。距本府爲三十里。距山城爲十里之內。而山城地勢。又不峻急。遠近懸殊。運輸便好。亦無糶糴時掣肘之端矣。旣已設倉。則不可無主管之人。自本府差出監色及庫子三名色。亦當一體給料。通以計之。則十窠僧料。守門兩卒監色庫三窠一歲之料。足以四十包耗條放下。在本府元無除出經費之弊。在山城幸免抛棄無用之嘆。史閣譜閣典護之道。亦得其方。下詢廟堂處之。恐合事宜矣。上曰。亦令廟當稟處。可也。出擧條有防曰。各殿宮冊寶之奉安沁都。自是舊例。而外閣創設之後。奉于外閣。旣有定制。行之屢年。而第其陪往節次。實係重大。當初儀文。務從詳密。未敢省約。故其後輒以外邑之貽弊。不得續續陪往。致使莫重奉安之節。不無緣此因循之嘆。揆以事體。還爲未安。臣意。每當冊寶奉安之時。別爲稟旨。簡其儀文。以爲趁卽陪往奉安。恐合事宜。故敢此仰達矣。上曰。依爲之。出擧條有防崑秀曰。外閣營建之後。以其所重之處。不可無典守之人。故伊時擇本府校吏中可合者。稱以衛將及外閣吏。以爲輪回立番之地。而創始之初。只給略干加料。元無別般收用之路。反不若本府校吏之循例陞移者。事體所在。極爲未安。直提學鄭志儉在居留時。亦欲變通而未果云。衛將則與本府將校。通融計仕。六鎭堡邊將及久勤窠。以爲輪回遷轉之地。衛將遷轉之代。以外閣吏。亦從其久勤次次陞差。而至於軍士二名。無他酬勞之道。以其人劃付米中。磨鍊題給。春秋衣資。以爲一分聊賴。恐合事宜。臣等今番奉命之行。採其物情。皆稱便好。以此出擧條。分付守臣。定式施行。何如。上曰。依爲之。出擧條有防崑秀曰。沁都外閣。事體自別。當初營建畢役之後。宜有監董時校吏工匠論賞之擧。而適因守臣之徑遞。未及登聞。非但渠輩之有所抑鬱。一墩堞之修補。亦請酬勞之典。此而置之。有非重事體之意。令本府留守詳考伊時監董員役人姓名。具別單狀聞後。稟處。何如。上曰。依爲之。出擧條仍命退。諸臣以次退出。
정조 8년
都承旨未差。行左承旨鄭志儉坐直。右承旨未差。左副承旨鄭東浚坐。右副承旨李時秀坐。同副承旨趙興鎭坐直。注書二員未差。假注書李敬五仕直朴能源仕。事變假注書任希鐸仕。
정조 8년
傳于鄭東浚曰。承旨持公事入侍。
정조 8년
以知製敎申思運拿處傳旨。傳于趙興鎭曰。原在外之人。未諳事體。不是異事。分揀。
정조 8년
鄭東浚啓曰。左邊捕盜大將具明謙仍任事。命下矣。卽爲牌招。傳授命召及大將牌傳令牌。何如。傳曰。允。
정조 8년
以校理李東郁牌不進罷職傳旨。傳于趙興鎭曰。只推。
정조 8년
以持平愼師稷。司諫洪周萬。獻納李思祚牌不進罷職傳旨。傳于鄭東浚曰。只推。
정조 8년
以漢城府人家頹壓單子。傳于趙興鎭曰。恤典擧行。
정조 8년
吏曹口傳政事。以安聖彬爲禮曹參議。
정조 8년
兵曹口傳政事。副司直朴祐源。
정조 8년
承旨前望單子入之。鄭志儉落點。
정조 8년
趙興鎭。以禮曹言啓曰。傳曰。三殿兩宮上尊號慶。當設科取人。而係是莫大之慶。不可合設於今番庭試。以上號五慶別設庭試。試取事。分付。外方儒武。乍往旋來。許久留京之弊。俱不可不念。而九月念後。連値初會試及唱榜。初試日子。自九月晦至十月初推擇。雖於冊封庭試唱榜之前。初試設行。別無拘礙。令該曹以此知悉事。命下矣。卽令日官推擇。則上號五慶慶科。庭試文武科初試。來九月二十八日。殿試。來十月初三日。放榜。同月初八日辰時爲吉云。以此日擧行之意。知委京外。何如。傳曰。允。卽爲知委京外。可也。
정조 8년
李時秀。以兵曹言啓曰。卽接西營入直禁衛哨官手本。則今夜三更量。拱北門南邊宮墻外面半間許缺落云。令紫門監堅實圍排。待晴卽爲修築。而西營入直禁衛軍。自該營量宜除出。限修築間。晝察夜巡之意。分付。何如。傳曰。允。
정조 8년
李時秀。以禁衛營言啓曰。本營分授拱北門南邊宮墻外面半間許缺落。自該營。西營入直軍。量宜除出。晝察夜巡事。自兵曹草記矣。西營入直軍五名除出。將校率領。限修築間。輪回晝察夜巡之意。敢啓。傳曰。知道。
정조 8년
趙興鎭。以訓鍊都監言啓曰。本局字內諸處。連爲摘奸。則今日無病人出來者。而弘濟院近處二名。差病撤幕。舊幕爲八十五處之意。敢啓。傳曰。知道。
정조 8년
趙興鎭。以禁衛營言啓曰。本營字內病幕。今日摘奸。則自南伐院至大峴近處舊幕中五處十五名。差病撤還。舊幕爲一百十九處之意。敢啓。傳曰。知道。
정조 8년
趙興鎭。以御營廳言啓曰。本廳字內病幕。連爲摘奸。則活人署近處舊幕中三處六名。差病撤還。舊幕爲三十二處之意。敢啓。傳曰。知道。
정조 8년
趙興鎭。以備邊司言啓曰。今日發遣郞廳。東西南郊結幕處。摘奸以來。則回告內。以爲訓鍊都監字內新舊幕。合爲八十五處。禁衛營字內新舊幕。合爲一百二十四處。御營廳字內新舊幕。合爲三十五處。而近日霖雨。間或有㵕漏處。申飭各該營。使之着實蓋覆。自今日天明後。至午前。姑無病人出來之事。糧資則該廳計日磨鍊。已爲上下。竝姑無頉。故惕念擧行之意。各別嚴飭云矣。敢啓。傳曰。知道。
정조 8년
李時秀。以宣惠廳言啓曰。因傳敎。細儀仗軍三十名。龍亭軍十名等處。米三石施賞之意。敢啓。傳曰。知道。
정조 8년
鄭東浚。以刑曹言啓曰。京囚罪人洪乙金。赦令當前。不必仍推。畿島爲奴。嚴飭防守。後勿逃躱事。分付事。命下矣。依傳敎。配所逃躱罪人洪乙金。仍前罪目。絶島爲奴。定配於京畿仁川府永宗鎭。卽爲押送。而措辭嚴飭於該道道臣。使之各別防守之意。敢啓。傳曰。知道。
정조 8년
甲辰七月二十五日卯時。上御重熙堂。承旨持公事入侍時。右承旨鄭東浚。左副承旨李時秀。右副承旨趙興鎭。一直提學鄭志儉。二直提學朴祐源。檢校直閣徐龍輔。假注書李敬五朴能源。記事官李崑秀尹行任。兼弼善李祖承。以次進伏訖。上命書傳敎曰。冊禮告由。永禧殿一體爲之事。分付。又命書傳敎曰。冊禮告由。儲慶宮毓祥宮延祜宮一體爲之事。分付。以禮曹慶科庭試草記。命書傳敎曰。三殿兩宮上尊號慶。當設科取人。而係是莫大之慶。不可合設於今番庭試。以上號五慶別設庭試。試取事。分付。外方儒武。乍往旋來。許久留京之弊。俱不可不念。而九月念後。連値初會試及唱榜。初試日子。自九月晦至十月初推擇。雖於冊封庭試唱榜之前。初試設行。別無拘礙。令該曹以此知悉。以捕盜大將望筒。命書傳敎曰。不宜輕遞。仍任。承旨有闕之代。政官待明朝牌招開政以在京無故人差出。又命書傳敎曰。旣是山林。則虛縻徒欠誠禮。同副承旨許遞。前望單子入之。待下批。牌招察任。又命書傳敎曰。京囚罪人洪乙金。赦令當前。不必仍推。畿島爲奴。嚴飭防守。後勿逃躱事。分付。仍命退。諸臣以次退出。
정조 8년
行都承旨宋載經未肅拜。行左承旨鄭志儉坐。行右承旨李在學坐直。左副承旨林錫喆未肅拜。右副承旨李時秀坐直。同副承旨趙興鎭坐。注書二員未差。假注書李敬五仕直朴能源仕。事變假注書任希鐸仕。
정조 8년
鄭志儉啓曰。左副承旨鄭東浚。今日不爲仕進。卽爲牌招。何如。傳曰。許遞。前望單子入之。待下批。牌招察任。
정조 8년
趙興鎭啓曰。禁衛營將官來言。今日本營軍兵。日私習云矣。敢啓。傳曰。知道。
정조 8년
鄭志儉啓曰。合辭方張之時。兩司無詣臺之員。掌令安鼎大引避退待。已至多日。尙未處置。事甚未安。除在外未署經外。未肅拜呈告人員。竝卽牌招。何如。傳曰。允。
정조 8년
鄭志儉啓曰。憲府連日監察茶時。事甚未安。執義林濟遠。自鄕上來云。卽爲牌招。何如。傳曰。允。
정조 8년
傳于鄭志儉曰。承旨入侍。
정조 8년
有政。吏批。判書趙時俊式暇。參判李敬養。參議黃昇源。左副承旨李時秀進。以宋載經林錫喆爲承旨。蔡弘履爲大司憲。李集斗爲應敎。徐有防爲禮曹參判。
정조 8년
兵批。判書李在協。參判宋載經。參議申思運病。參知柳誼入直進。行左承旨鄭志儉進。副司直李命植申大升趙鼎鎭鄭東浚竝單付。副司果單鄭忠周。副司勇單安得臣。
정조 8년
以吳載熙囚單子。傳于鄭志儉曰。赦令當前。分揀放送。
정조 8년
以執義林濟遠。持平愼師稷。司諫洪周萬。獻納李思祚牌不進罷職傳旨。傳于李時秀曰。只推。
정조 8년
以原春監司狀啓。薦新生鰱魚限內不得封進惶恐待罪事。傳于李在學曰。勿待罪事。回諭。
정조 8년
趙興鎭。以冊禮都監言啓曰。冊禮儀註及王世子受賀儀註。自禮曹更爲磨鍊。正書以入之意。敢啓。傳曰。知道。
정조 8년
趙興鎭。以禮曹言啓曰。祈晴得霽。實荷神休。報謝一節。令該曹詳考典禮草記事。命下矣。積雨新晴。靈應如響。報謝之節。於禮則然。五禮儀祈告報祀條亦曰。凡祈有應則報。如祈水旱則待立秋後報云。而祈雨則輒行報謝。祈晴則或致廢閣。水旱之禱。旣無差殊。報祀之節。未免異同。似宜有一體設行之擧。而臣曹元無稟處。請行之例。自前每因特敎設行矣。今亦依禮文。報謝祭。不卜日。以今二十八日設行事。分付。自今以後。毋論祈雨祈晴。凡有休應。稟旨設行之意。仍爲定式。何如。傳曰。允。卿曹草記。甚合禮意。依此定式。仍令載之大典增補篇。神位移奉。實屬重大。就神室行禮。或有可據之例乎。更卽考例草記。可也。
정조 8년
李在學。以禮曹言啓曰。報謝祭設行草記批旨內。神位移奉。實屬重大。就神室行禮。或有可據之例乎。更卽考例草記事。命下矣。取考謄錄。則報謝祭。每因特敎設行之時。皆行於祈晴本所。不但無就神室行祀之例。且神室。旣同奉各位位板。則竝行。自多窒礙。移奉。尤涉重大。今此報謝祭。亦依已例。四門設行之外。無他可據之例。何以爲之。敢稟。傳曰。然則移奉設行。而係是報例。異於祈晴。城門則勿閉。待門閉前。位版奉詣。趁開門前。還奉事。本曹各別詳細知委該寺。祝文。謹當撰下矣。獻官。以堂上三品差塡事。分付。可也。
정조 8년
趙興鎭。以觀象監言啓曰。天文學兼敎授金光天。六品遷轉。代本學前正安得臣。術業頗精。依例差下。使之付軍職。冠帶常仕。何如。傳曰。允。